NEUVOSTON JA KOMISSION PÄÄTÖS tehty 13 päivänä joulukuuta 1993,
yhdeltä puolen Euroopan yhteisöjen ja niiden jäsenvaltioiden sekä toiselta puolen Unkarin tasavallan välisen Eurooppa-sopimuksen tekemisestä (93/742/Euratom, EHTY, EY)
EUROOPAN UNIONIN NEUVOSTO ja
EUROOPAN YHTEISÖJEN KOMISSIO, jotka
ottavat huomioon Euroopan hiili- ja teräsyhteisön perustamissopimuksen,
ottavat huomioon Euroopan talousyhteisön perustamissopimuksen ja erityisesti sen 238 artiklan yhdessä 228 artiklan 3 kohdan toisen alakohdan kanssa,
ottavat huomioon Euroopan atomienergiayhteisön perustamissopimuksen ja erityisesti sen 101 artiklan 2 kohdan,
ottavat huomioon Euroopan parlamentin lausunnon(1),
sekä katsovat, että
on suotavaa, että Brysselissä 16 päivänä joulukuuta 1991 yhdeltä puolen Euroopan yhteisöjen ja niiden jäsenvaltioiden ja toiselta puolen Unkarin tasavallan välillä allekirjoitettu Eurooppa-sopimus hyväksytään,
OVAT PÄÄTTÄNEET SEURAAVAA:
1 artikla
Hyväksytään Euroopan hiili- ja teräsyhteisön, Euroopan yhteisön ja Euroopan atomienergiayhteisön puolesta yhdeltä puolen Euroopan yhteisöjen sekä niiden jäsenvaltioiden ja toiselta puolen Unkarin tasavallan välinen Eurooppa-sopimus ja siihen liitetyt pöytäkirjat sekä päätösasiakirjaan liitetyt julistukset ja kirjeenvaihto. Sopimusteksti, siihen liitetyt pöytäkirjat ja päätösasiakirja on otettu tämän päätöksen liitteeksi.
2 artikla
1 Yhteisön kannasta assosiointineuvostossa tekee komission ehdotuksesta päätöksen neuvosto tai tarvittaessa komissio, jotka kulloinkin toimivat Euroopan yhteisön, Euroopan hiili- ja teräsyhteisön sekä Euroopan atomienergiayhteisön perustamissopimuksen asiaa koskevien määräysten mukaisesti.
2 Neuvoston puheenjohtaja johtaa Eurooppa-sopimuksen 105 artiklan mukaisesti assosiointineuvostoa ja esittää siellä yhteisön kannan. Komission edustaja johtaa assosiointitoimikuntaa sen työjärjestyksen mukaisesti ja esittää siellä yhteisön kannan.
3 artikla
Neuvoston puheenjohtaja tallettaa Euroopan yhteisön puolesta sopimuksen 123 artiklassa määrättyä ilmoittamista koskevan asiakirjan. Komission puheenjohtaja tallettaa Euroopan hiili- ja teräsyhteisön sekä Euroopan atomienergiayhteisön puolesta ilmoittamista koskevat asiakirjat.
Tehty Brysselissä 13 päivänä joulukuuta 1993.